
शुरु निर्णय गर्ने कार्यालय र अधिकारी
निर्णय गर्ने कार्यालयः- आन्तरिक राजस्व विभाग, लाजिम्पाट, काठमाडौँ
निर्णय गर्ने अधिकारीः- शाखा अधिकृत विश्वनाथ राई 
पूर्वादेशको मितिः- २०82/07/14
उपस्थित कानून व्यवसायीहरु 
पुनरावेदकका तर्फबाट:- विद्वान अधिवक्ताद्वय श्री स्वस्तिका दंगाल र श्री सृजना अधिकारी
प्रत्यर्थीका तर्फबाट:- विद्वान उपन्यायाधिवक्ता श्री जीतप्रसाद लुइटेल  
अवलम्वित नजीर:
आन्तरिक राजस्व विभागको मिति २०82।07।14 को पूर्वादेशसम्बन्धी निर्णयउपर राजस्व न्यायाधिकरण ऐन, २०३१ को दफा ६(१) र आयकर ऐन, २०५८ को दफा ११६ बमोजिम पुनरावेदन पर्न आएको प्रस्तुत मुद्दा यसै न्यायाधिकरणको क्षेत्राधिकार भित्रको हुँदा प्रस्तुत मुद्दाको संक्षिप्त तथ्य एवं न्यायाधिकरणको ठहर यस प्रकार रहेको छ:-
तथ्य खण्ड
1. प्रस्तुत करदाता श्री पावर ट्रान्समिसन कम्पनी नेपाल लिमिटेड (स्थायी लेखा नं. ३०२८८९५९२) ले नेपाल विद्युत प्राधिकरणलाई प्रदान गरेको सेवा विद्युत शक्तिको प्रसारणसँग सम्बन्धित सेवा रही सोवापत नेपाल विद्युत प्राधिकरणले यस कम्पनीलाई transmission service charge बुझाउने गर्दछ। सोही सन्दर्भमा, आर्थिक ऐन, २०८१ ले मूल्य अभिवृद्धि कर ऐन, २०५२ को अनुसूची १ को समूह २ मा "आधारभूत आवश्यकताका वस्तुहरु" अन्तर्गत शीर्षक २७.१६ को उपशीर्षक २,७१६ अन्तर्गत पर्ने "विद्युत उत्पादन, प्रसारण तथा वितरण" लाई "विद्युत शक्ति" भन्ने शब्दद्वारा प्रतिस्थापन गरेको हुँदा विद्युत शक्ति प्रसारणबापतको सेवामा मूल्य अभिवृद्धि कर आकर्षित हुने/नहुने सम्बन्धमा द्विविधा भएकोले सोको पूर्वादेशको लागि श्री पावर ट्रान्समिसन कम्पनी नेपाल लिमिटेडको मिति २०८२/०६/०८ को पत्रबाट आन्तरिक राजस्व विभागमा पेस भएको निवेदन।
2. मूल्य अभिवृद्धि कर ऐन, २०५२ को अनुसूची-१ मा कर छुट हुने वस्तु तथा सेवाहरुको समूह २ मा "आधारभूत आवश्यकताका वस्तुहरु" अन्तर्गतको शीर्षक २७.१६ को उपशीर्षक २,७१६ अन्तर्गत "विद्युत शक्ति" लाई मात्र कर छुट हुने वस्तु तथा सेवा अन्तर्गत राखेको तर प्रस्तुत करदाता श्री पावर ट्रान्समिसन कम्पनी नेपाल लिमिटेड (स्थायी लेखा नं. ३०२८८९५९२) ले नेपाल विद्युत प्राधिकरणलाई प्रदान गरेको सेवा विद्युत शक्तिको प्रसारणसँग सम्बन्धित सेवा रहेको हुँदा मूल्य अभिवृद्धि कर ऐन, २०५२ को दफा ५ बमोजिम मूल्य अभिवृद्धि कर लाग्ने देखिन्छ। साथै, सोहीबमोजिम प्रस्तुत करदाता मिति २०८१/१०/२८ मा मूल्य अभिवृद्धि करमा दर्ता भई कर बीजक नै जारी गरिरहेको हुनाले उपरोक्त विषयमा पूर्वादेश जारी गर्नुपर्ने देखिदैन भनी आन्तरिक राजस्व विभागबाट मिति 2082।07।14 मा भएको निर्णय।
3. मूल्य अभिवृद्धि कर ऐन, २०५२ को अनुसूची–१ अन्तर्गत आधारभूत आवश्यकताका वस्तुहरूमा समावेश “विद्युत शक्ति” मा कर छुट हुने स्पष्ट व्यवस्था रहेको छ र आर्थिक ऐन, २०८१ को संशोधनपश्चात् साबिकको “विद्युत उत्पादन, प्रशारण तथा वितरण” भन्ने सीमित दायरालाई विस्तार गरी “विद्युत शक्ति” भन्ने व्यापक शब्दावली प्रयोग गरिएकोले यसले विद्युतसँग सम्बन्धित सम्पूर्ण अवयवहरूलाई समेट्ने देखिन्छ। यस सम्बन्धमा नेपाल विद्युत प्राधिकरण विरुद्ध ठूला करदाता कार्यालय भएको मुद्दा नं ०८०-RB-०१५१ को मुद्दामा राजस्व न्यायाधिकरणबाट समेत विद्युत सेवा आधारभूत आवश्यकताको सेवा भई कर छुटयोग्य रहेको र मूख्य आपूर्ति कर छुटमा परेपछि सो आपूर्तिसँग प्रत्यक्ष सम्बन्धित सहायक वस्तु तथा सेवाहरू (जस्तै मिटर, बक्स, तार आदि) समेत स्वतः कर छुटको दायरामा पर्ने भनी स्पष्ट व्याख्या गरिएको हुँदा विद्युत आपूर्तिसँग सम्बन्धित सम्पूर्ण अवयवमा मूल्य अभिवृद्धि कर लाग्ने अवस्था नहुने, कानूनमा विवन्धन नलाग्ने सम्बन्धमा केवल मूल्य अभिवृद्धि करमा दर्ता भई कर बीजक जारी गरेको आधारमा मात्र कर तिर्नुपर्ने भन्ने विभागको निष्कर्ष कानूनसम्मत छैन, किनकी कर लाग्ने वा नलाग्ने विषय व्यक्तिको आचरणमा होइन, स्पष्ट रूपमा कानूनमा आधारित हुनुपर्दछ। प्रमाण ऐन, २०३१ को दफा ३४(१) ले सामान्यतः व्यक्तिको व्यवहारबाट दाबी गर्न नपाइने व्यवस्था गरे पनि सोही दफाको प्रतिबन्धात्मक वाक्यांशले कानूनी प्रश्नमा उक्त सिद्धान्त लागू नहुने स्पष्ट गरेको छ। साथै, नेपालको संविधानको धारा ११५ अनुसार कर केवल कानूनबमोजिम मात्र लाग्ने व्यवस्था रहेको र कर कानूनमा समन्यायको सिद्धान्त लागू नहुने स्थापित मान्यता तथा सर्वोच्च अदालतको नजिरअनुसार कर दाखिला गरेकै आधारमा कर लाग्ने निष्कर्ष निकाल्न नमिल्ने हुँदा, मू.अ.कर ऐनको अनुसूची–१ अन्तर्गत “विद्युत शक्ति” मा कर छुटको व्यवस्था हुँदाहुँदै केवल कर बीजक जारी गरेको कारणले सो छुटबाट वञ्चित गरी कर तिर्नुपर्ने व्याख्या गर्न नमिल्ने र कानूनले दिएको सुविधा उपभोग गर्न पाउनु पर्ने करदाताको अधिकार तथा विद्युतमा कर लगाउन हुदैंन भन्ने विधायीकी मनसाय रहेको सम्बन्धमा मू.अ.कर ऐनको अनुसूची-१ मा “विद्युत शक्ति” समावेश गर्नुको मूल विधायिकी मनसाय नै विद्युतमा कर नलगाउने रहेको हो, किनकि मूल्य अभिवृद्धि कर अप्रत्यक्ष कर भई आधारभूत सेवामा यस्तो कर लगाउँदा प्रतिगामी प्रभाव पारी अन्ततः आम उपभोक्तामा करको भार पर्ने हुन्छ। यही उद्देश्यअनुरूप अनुसूची–२ मा जलविद्युत आयोजनाका लागि आवश्यक मेशिनरी, औजार तथा उपकरणहरूमा समेत शून्य दरको व्यवस्था गरी उत्पादनकै चरणदेखि करको भार न्यून राख्ने र अन्तिम उपभोक्तामा नपुग्ने सुनिश्चित गरिएको छ।
यस्तो अवस्थामा यस कम्पनीले विद्युत प्रशारण सेवा प्रदान गरेबापत लिने शुल्कमा मू.अ.कर लगाउने हो भने सो भार अन्ततः उपभोक्तामै सर्ने स्पष्ट देखिने हुँदा यो विधायिकी मनसाय विपरीत हुने भएकाले उक्त सेवामा कर लगाउन नमिल्ने, कानूनमा स्पष्टता नहुँदा करदाताले सोको सुविधा प्राप्त गर्ने सम्बन्धमा contra fiscum rule बमोजिम कर सम्बन्धी कानूनमा कार्यपालिकालाई स्वविवेकीय अधिकार नहुने र कानून मौन, अस्पष्ट वा द्विविधाजनक भएमा त्यस्तो अवस्थाको व्याख्या सधैं करदाताको पक्षमा गर्नुपर्ने स्थापित सिद्धान्त रहेको छ। यस कम्पनीले नेपाल विद्युत प्राधिकरणलाई प्रशारण लाइनमार्फत विद्युत प्रशारण गरी प्रदान गर्ने सेवा “विद्युत शक्ति” अन्तर्गतकै सेवा भएकोले यदि सो शब्दको व्याख्यामा कुनै द्विविधा उत्पन्न भए उक्त सुविधा करदाताले पाउनुपर्ने र सो सेवामा मूल्य अभिवृद्धि कर लाग्न नपर्ने, संविधानबमोजिम कानूनबाहेक कर उठाउन नमिल्ने स्पष्ट व्यवस्था रहेको र मूल्य अभिवृद्धि कर ऐन, २०५२ को अनुसूची-१ अन्तर्गत “विद्युत शक्ति” लाई कर छुट हुने वस्तुमा समावेश गरिएको अवस्थामा यस कम्पनीले तिर्नु नपर्ने कर तिर्नु परेमा अपूरणीय क्षति हुने देखिएकोले मुद्दाको अन्तिम टुङ्गो नलागेसम्म नेपाल विद्युत प्राधिकरणलाई विद्युत प्रशारण सेवा प्रदान गरेबापत लिइने Transmission Service Charge (TSC) मा मू.अ.कर असुल नगर्न/नगराउन जिकिर लिई करदाताको तर्फबाट मिति 2082।09।03 मा यस न्यायाधिकरणमा दर्ता भएको पुनरावेदन पत्र।
4. आन्तरिक राजस्व विभागका शाखा अधिकृतबाट मिति 2082।07।14 मा भएको पूर्वादेशको निर्णय प्रमाण मूल्याङ्कनको रोहमा फरक पर्न सक्ने देखिँदा मुलुकी देवानी कार्यविधि संहिता, २०७४ को दफा 213(३) बमोजिम छलफलको लागि विशेष सरकारी वकीलको कार्यालयलार्इ पेसीको सूचना दिर्इ नियमानुसार पेस गर्नु भन्ने यस न्यायाधिकरणबाट मिति 2082।10।02 मा भएको आदेश।
ठहर खण्ड
5. नियमबमोजिम पेसी सूचीमा चढि पेस हुन आएको प्रस्तुत मुद्दाको मिसिलसंलग्न कागज प्रमाण अध्ययन गरी पुनरावेदकको तर्फबाट उपस्थित विद्धान अधिवक्ताद्वय श्री स्वस्तिका दंगाल र श्री सृजना अधिकारीले संशोधन हुनुपूर्व मूल्य अभिवृद्धि कर ऐन, २०५२ को अनुसूची-१ को कर छुट हुने बस्तु तथा सेवाहरू अन्तर्गतको समूह-२ मा भएको “आधारभूत आवश्यकताका बस्तुहरू” को शीर्षक २७.१६ को उपशीर्षक २७१६.००.०० को “विद्युत उत्पादन, वितरण र प्रसारण” वापतको आम्दानीमा मू.अ.कर छुट हुने भन्ने व्यवस्था आर्थिक ऐन, २०८१ ले संशोधन भई “विद्युत शक्ति” ले प्रतिस्थापन भई सोको परिभाषा झन् ब्यापक र विस्तारित भएको परिप्रेक्ष्यमा “सम्पूर्णतामा सोको अंश स्वतः समाहित हुने” हुँदा “विद्युत प्रसारण” “विद्युत शक्ति” भित्र नपर्ने भनी विद्युत प्रसारण वापत प्राप्त हुने रकममा मूल्य अभिवृद्धि कर छुट नहुने भनी आन्तरिक राजस्व विभागबाट जारी भएको पुर्वादेश त्रुटीपूर्ण तथा गैरकानूनी भएकोले बदरभागी छ भनी गर्नुभएको बहस समेत सुनियो।
6. विपक्षी आन्तरिक राजस्व विभागको तर्फबाट उपस्थित विशेष सरकारी वकील कार्यालयका विद्वान उपन्यायाधिवक्ता श्री जीतप्रसाद लुइटेलले आन्तरिक राजस्व विभागबाट जारी भएको पुर्वादेश कानूनसम्मत रहेको हुँदा सदर होस् भनी बहस प्रस्तुत गर्नुभयो।
7. पुनरावेदकका तर्फबाट लिईएका पुनरावेदन जिकिरहरु, दुवैतर्फबाट प्रस्तुत बहस बुँदाहरु र मिसिलसंलग्न कागज एवं प्रमाणहरुको अध्ययन गरी हेर्दा, यसमा आन्तरिक राजस्व विभागबाट जारी भएको पूर्वादेश मिलेको छ, छैन? करदाताको पुनरावेदन जिकिर पुग्न सक्ने हो वा होइन? भन्ने प्रश्‍नमा निर्णय दिनुपर्ने देखियो।
निर्णयतर्फ विचार गर्दा, पुनरावेदक करदाताले नेपाल विद्युत प्राधिकरणलाई विद्युत शक्तिको प्रसारणसँग सम्बन्धित सेवा प्रदान गरी सोवापत नेपाल विद्युत प्राधिकरणबाट transmission service charge लिने गरेकोमा मूल्य अभिवृद्धि कर ऐन, २०५२ को अनुसूची-१ अन्तर्गत आधारभूत आवश्यकताका वस्तुहरूमा समावेश साबिकको “विद्युत उत्पादन, प्रशारण तथा वितरण” भन्ने शब्दावली आर्थिक ऐन, २०८१ द्वारा प्रतिस्थापन भई “विद्युत शक्ति”भन्ने शब्दावली उल्लेख भएको हुँदा ऐ.प्राधिकरणबाट मूल्य अभिवृद्धि कर वापतको रकम भुक्तानी समेत नभएको परिप्रेक्ष्यमा, पुनरावेदक कम्पनीले प्रदान गरेको विद्युत प्रसारण वापतको सेवामा मूल्य अभिवृद्धि कर आकर्षित हुने/नहुनेमा द्विविधा उत्पन्न भएको भनी सो विषयमा आन्तरिक राजस्व विभाग समक्ष पूर्वादेश माग गरी निवेदन गरेको देखिन्छ। यस सम्बन्धमा आन्तरिक राजश्व बिभागबाट आदेश जारी हुँदा विद्युत शक्तिभित्र विद्युत शक्तिको प्रसारण नपर्ने र करदाताले मूल्य अभिवृद्धि करमा दर्ता भई बीजक समेत जारी गरेको हुँदा मूल्य अभिवृद्धि कर लाग्ने, साथै पूर्वादेश जारी गर्नु नपर्ने भनी भएको निर्णय बदर गरी पाउँ भन्ने जिकिर लिई पुनरावेदक करदाताको पुनरावेदन पेस भएको देखिन्छ।
यसमा, मिति २०७०/११/२५ को अर्थ मन्त्रालय, अन्तराष्ट्रिय आर्थिक सहायता समन्वय महाशाखाबाट भन्सार विभाग त्रिपुरेश्वरलाई लेखिएको पत्रमा पुनरावेदक करदाता पावर ट्रान्समिसन कम्पनीबाट निर्माण गरिने नेपाल खण्ड ढल्केवर-भिट्टामोड ४०० के.भी प्रसारण लाइनको लागि सम्वद्ध ठेकेदार TATA Projects Limited  ले विदेशबाट आयात गर्ने सामानहरूको माष्टर लिष्टमा कर महशुल छुट मागसहित गरेको निवेदनउपर मूल्य अभिवृद्धि कर पुरै छुट दिई पैठारी गर्न दिने भनी निर्णय भएको देखिन्छ। त्यस्तै, मिति २०७४/०९/२१ को आन्तरिक राजश्व बिभागको पत्रबाट पुनरावेदक कम्पनीलाई आयकर ऐन, २०५८ को दफा ११ को उपदफा(३घ) को विद्युतको व्यापारिक कारोबार गर्ने व्यक्तिलाई विद्युत उत्पादन, प्रशारण तथा वितरण गर्ने अनुमती प्राप्त व्यक्ति वा निकायलाई दिइने कर छुट अन्तर्गतको सुविधा दिने गरी पूर्वादेशको निर्णय भएको देखिन्छ। यसरी, एउटै विषयमा एउटै करदातालाई पहिले जारी गरेको पूर्वादेशमा विद्युत उत्पादन, वितरण र प्रसारणमा कर नलाग्ने गरी र हाल सोही पुनरावेदकको हकमा मू.अ. कर लाग्ने गरी भएको निर्णय समान अवस्थाका ब्यक्तिहरूबीच असमान व्यवहार गर्न नहुने र एकपटक भैसकेको काम कारवाहीमा फरक व्यवहार गर्न नहुने सिद्धान्त अनुकुल देखिएन। त्यस्तै, कर बुझाएको वा मूल्य अभिवृद्धि करमा दर्ता भई बिजक जारी गरेको भन्ने आधारमा मात्र पनि कर उठाउन वा लगाउन अधिकार सृजना भएको वा वैद्यानिकता प्राप्त गरेको भनि मान्न नसकिने हुन्छ।
यसमा, विवादित विषय मूल्य अभिवृद्धि करका सम्बन्धमा आर्थिक ऐन, २०८१ ले मूल्य अभिवृद्धि कर ऐन, २०५२ को अनुसूची १ को समूह(२) अन्तर्गत शीर्षक २७.१६ को उपशीर्षकमा २७१६.००.०० मा उल्लेखित साबिकको व्यवस्था “विद्युत उत्पादन, वितरण तथा प्रसारण” भन्ने वाक्यको सट्टा “विद्युत शक्ति” भन्ने उल्लेख गरेको देखिन्छ। “विद्युत शक्ति” भनेको के हो र यस अन्तर्गत के कस्ता क्रियाकलाप समावेश भएका हुन्छन् भनी कहिँ कतै व्याख्या विवेचना गरेको पाइदैन। न त “विद्युत शक्ति” भन्ने वाक्यभित्र विद्युतको वितरण र प्रशारण पर्दैन भनी उल्लेख भएको नै देखिन्छ। यस्तो अवस्थामा विद्यायिकी शब्द वा वाक्यको अर्थ लगाउँदा साविकको सुविधा र छुट उपलब्ध हुन नसक्ने भनी प्रशासनिक तहबाट आत्मगत रूपमा गरिएको ऐनको ब्याख्या कानूनसम्मत मान्न सकिदैन। विद्यायिकी कानूनमा गरिएको कानूनी व्यवस्था, संशोधन वा थप बेहोराको मकसद के हो भन्ने कुरा सोही कानूनद्वारा स्पष्ट पारिएको हुन्छ। कथमकदाचित कुनै कानूनी व्यवस्था वा वाक्यले साविकको व्यवस्था भन्दा फरक अर्थ राख्दछ भनी यकिन गर्नु परेमा अदालतद्वारा अबलम्बन गरिने कानून व्याख्याका नियमहरूको आधारमा भएको ब्याख्या वा भनाइलाई आधार मान्नुपर्ने हुन्छ। प्रस्तुत विषयमा पनि मूल्य अभिवृद्धि कर ऐन, २०५२ मा उल्लेखित साबिक “विद्युत उत्पादन, वितरण तथा प्रशारण” भन्ने वाक्यलाई आर्थिक ऐन, २०८१ ले प्रतिस्थापन गरी “विद्युत शक्ति” भन्ने उल्लेख भएको वाक्यको अर्थ आत्मगत रूपमा लगाउन मिल्दैन। न त पुनरावेदक करदाताले मूल्य अभिवृद्धि करमा दर्ता भई कर तिर्दै आएको भन्ने आधारबाट मात्र निजको कार्य “विद्युत शक्ति” को परिधिभित्र नपर्ने भनी अनुमान नै गर्न सकिन्छ। 
करको दायित्व सृजना गर्ने वा बढाउने सम्बन्धि विषयमा ब्याख्याको गुञ्जायस भएमा शंकाको सुविधा करदाताले पाउने (contra fiscum rule) भनी मु.नं ०७३-RB-०२०६ मा सम्मानित सर्वोच्च अदालतबाट सिद्धान्त प्रतिपादन भएको र “कुनै ब्यक्तिको मूख्य आपूर्तिसम्बन्धि सेवालाई नै कानूनले छुटमा समावेश गरिसकेकोमा सो सेवा आपूर्तिको लागि आवश्यक पर्ने सहायक बस्तु वा सेवा समेत मूल सेवाभित्र स्वतः समाविष्ट हुन्छ” भनी यसै न्यायाधिकरणबाट पु.नं.०८०-RB-०१५१ मा व्याख्या भएको परिप्रेक्ष्य, साथै, प्रस्तुत पुनरावेदक करदातालाई यसभन्दा पूर्व विद्युत प्रसारणवापत मूल्य अभिवृद्धि कर छुट दिइएको तथ्य समेतलाई मध्यनजर गर्दा, मूल्य अभिवृद्धि कर ऐन, २०५२ को अनुसूची-१ को कर छुट हुने बस्तु तथा सेवाहरू अन्तर्गतको समूह-२ मा भएको “आधारभूत आवश्यकताका बस्तुहरू” को शीर्षक २७.१६ को उपशीर्षक २७१६.००.०० को “विद्युत उत्पादन, वितरण र प्रसारण” वापतको आम्दानीमा मू.अ.कर छुट हुने भन्ने व्यवस्थालाई आर्थिक ऐन, २०८१ ले संशोधन गरी प्रतिस्थापन गरेको “विद्युत शक्ति” अन्तर्गत पुनरावेदकले जिकिर लिएको विद्युतको “प्रसारण र वितरण” को कार्य नपर्ने हो भनी अर्थ गर्न मिल्दैन। तसर्थ, करदाताले प्रदान गर्दै आइरहेको विद्युत प्रसारणको सेवाबापत मूल्य अभिवृद्धि कर लाग्ने हुँदा पूर्वादेश जारी गर्नु नपर्ने भनी आन्तरिक राजस्व विभागबाट मिति २०८२/०७/१४ मा भएको पूर्वादेशको निर्णय कानूनसम्मत मिलेको देखिएन।
९. अतः माथि विवेचित आधार, कारण समेतबाट करदाता पुनरावेदक पावर ट्रान्समिसन कम्पनी नेपाल लिमिटेडको मू.अ. कर सम्बन्धी आन्तरिक राजस्व विभागबाट मिति २०८२/०७/१४ मा भएको पूर्वादेशको निर्णय पुनरावेदकको पुनरावेदन मागबमोजिम बदर हुने ठहर्छ। अन्य कुरामा तपसिलबमोजिम गर्नू। 
तपसिल खण्ड
1. माथि ठहर खण्डमा उल्लेख भएअनुसार आन्तरिक राजस्व विभागबाट पुनरावेदक करदाताको हकमा निजले प्रदान गरेको विद्युत प्रसारणको सेवावापत प्राप्त हुने महसुलमा मूल्य अभिवृद्धि कर लाग्ने गरी भएको पूर्वादेशको निर्णय बदर हुने ठहरी फैसला भएकोले प्रस्तुत फैसलाको जानकारी सहित फैसलाको प्रतिलिपि आन्तरिक राजस्व कार्यालयमा पठाइदिनू। 
2. प्रस्तुत फैसलाको जानकारी विशेष सरकारी वकिल कार्यालय, काठमाण्डौलाई दिनू।
3. सरोकारवाला पक्षले फैसलाको प्रतिलिपि माग गरेमा लाग्ने दस्तुर लिई नियमानुसार प्रतिलिपि दिनू।
4. प्रस्तुत फैसलाको विद्युतिय प्रति यस न्यायाधिकरणको सफ्टवेयर प्रणालीमा अपलोड गरी सो कुरा फैसलाको पीठमा जनाई प्रस्तुत पुनरावेदनको दायरीको लगत कट्टा गरी शुरु मिसिल ठूला करदाता कार्यालय, ललितपुर पठाई रेकर्ड मिसिल अभिलेख शाखामा बुझाइदिनू।
                                                 ब्रजेश प्याकुरेल   

(अध्यक्ष)
      उक्त रायमा सहमत छु।
 हरि प्रसाद तिमिल्सिना
       (राजस्व सदस्य)  
फैसला तयारीमा सहयोग गर्नुहुनेः-
शाखा अधिकृतः-मनु ढकाल
टिपोटः- प्रकाश शर्मा
ईति सम्वत् 2082 साल फाल्गुन 25 गते रोज 2 शुभम्...........................................।
प्रमाणिकरण गर्नेः
प्रमाणिकरण मितिः- २०८३/०१/११


    राजस्व न्यायाधिकरण, काठमाडौँ
पुनरावेदक

